VÆPNET AKSJON: Mandag pågikk en politiaksjon på Jaren i flere timer, før den endte fatalt i 19.45-tiden. Foto: Terje Pedersen, NTB scanpix

Mann skutt og drept under politiaksjon

Mannen angrep politiet med machete, etsende væske og motorsag før han ble skutt av politiet.

Oppdatert 5. august 2019

Artikkelen er over ett år gammel

Mannen som er skutt er i midten av 60-årene.

– Han er litt kjent av politiet fra før, men ikke godt kjent, sier lensmann på Hadeland, Geir Hermansen, på en pressebrief på Gran lensmannskontor mandag kveld.







Den væpnede aksjonen kom i stand etter at politiet fikk anmodning fra helsepersonell om å bistå dem med en såkalt velferdssjekk på en adresse på Jaren i 10.30-tiden mandag ettermiddag.

– Helse ønsket politiet på stedet fordi de ikke fikk kontakt med mannen. Vi møtte ambulansen på stedet, og forsøkte å oppnå kontakt, sier stabssjef Pål Erik Teigen i Innlandet politidistrikt til VG.

Politimann ble skadet

Politiet reiste først ut til stedet med to personer. Der ble de møtt av mannen, som truet med en machete.

Mannen skal så ha slått den ene politimannen i hodet med macheten.

– Han ble da rispet opp over høyre øye. Det var ingen alvorlig skade, men trusselen og handlingen var såpass alvorlig at vi trakk oss tilbake og kontaktet en forhandler, sier Teigen.

Da VG snakket med Teigen tidligere mandag ettermiddag fortalte han at det ikke var aktuelt for politiet å ta seg inn i huset, men at de ville vente til mannen selv kom ut.

LENSMANN: Geir Hermansen på åstedet tidligere mandag. Foto: Terje Pedersen

Angrep med motorsag og etsende væske

Etter at politiet gjorde gjentatte forsøk på å oppnå kontakt med mannen, både via telefon og rop, og isolerte huset hans, oppsøkte de ham igjen på døren.

Først da de forsøkte å entre huset hans fikk de kontakt med ham.

Etter hvert sprayet mannen med en etsende væske mot politiet.

Neste gang politiet forsøkte å konfrontere mannen, ble de møtt med motorsag.

– Da tok vi i bruk elektrosjokkvåpen. Det hadde ingen effekt og han gikk til angrep på en politimann med denne. Det endte med at mannen ble skutt, sier Hermansen.

Erklært død på stedet

Aksjonen ble avsluttet klokken 19.45. Mannen ble erklært død av lege på stedet.

Saken er nå under etterforskning av Spesialenheten.

Politiet fikk bistand av beredskapstroppen i Oslo.

Teigen forteller at politiet ikke har noen formening om hvorfor mannen var aggressiv i møtet med politiet.

– Det vi kjenner til av ham fra før er at han var mye for seg selv, og snakket ikke med mange.

Foto: Terje Pedersen

Publisert: 05.08.19 kl. 21:38 Oppdatert: 05.08.19 kl. 22:47

Mer om Krim